અમેરિકામાં પ્રમુખની જગ્યાએ આપોઆપ ઉપપ્રમુખને સત્તા મળી જાય છે. વાઇસ પ્રેસિડેન્ટ તરીકે જ્હોનસન સત્તામાં આવ્યા. તે જ રીતે કેનેડી કુટુંબનો રાજકીય વારસો પોતાને મળે તે માટે રોબર્ટ કેનેડીને પણ ભાઈની હત્યા કરાવવામાં રસ હોય તેવું માનવા અને મનાવવાનો પ્રયાસ થયો હતો. આવી કલ્પના ચાલવા લાગે ત્યારે તેનો કોઈ છેડો હોતો નથી. કેટલાક કલ્પનાશીલ લેખકોએ ત્યાં સુધીની વાતો લખી હતી કે લિન્ડન જ્હોનસને એક નહિ, આવી તો છ છ હત્યાઓ કરાવી છે. યાદ કરો, સંજય ગાંધીનું વિમાની અકસ્માતમાં મોત થયું ત્યારે ભારતમાં પણ કેવી કેવી થિયરીઓ ચાલી હતી. જ્હોનસન કે રોબર્ટ પર શંકા ના કરવી જોઈએ એવું કહેનારા અમેરિકનો મળી આવે, પણ ક્યુબા કે રશિયાએ હત્યા કરાવી હશે એવું કહેવામાં આવે તો કમ સે કમ શંકા કરવા માટે મોટા ભાગના અમેરિકનો તૈયાર થઈ જાય. ભારતમાં પણ મોટી કોઈ ભાંગફોડ થાય ત્યારે તરત જ પાકિસ્તાન પર શંકા કરી શકાય છે. અગેઇન, આ શંકાઓ શંકાઓ ઓછી અને વાસ્તવિકતા વધારે હોય છે તેવું સાબિત થતું આવ્યું છે.